**E L Ő T E R J E S Z T É S**

Kardoskút Község Önkormányzata Képviselő-testületének

2026. január 30. napi rendes (munkaterv szerinti) ülésére

**Száma:** 7. sz. napirendi pont

**Tárgy:** Általános iskolai felvételi körzet véleményezése

**Előterjesztő:** dr. Lipták Péter jegyző

**Előterjesztés tartalma:** határozati javaslat, melléklet

**Szavazás módja:** egyszerű többség

**Tisztelt Képviselő-testület!**

A nemzeti köznevelésről szóló 2011. évi CXC. törvény (továbbiakban: Nkt.) 50. § (8) bekezdése értelmében a területileg illetékes tankerületi központ meghatározza és közzéteszi az iskolák felvételi körzetét, továbbá a pedagógiai szakszolgálatot ellátó intézmény működési körzetét. A felvételi körzetek megállapításához a területileg illetékes tankerületi központnak be kell szereznie az érdekelt települési önkormányzatok véleményét.

Az Nkt. mellett a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet (a továbbiakban: R.) 24. §-a tartalmaz rendelkezéseket.

• A 24. § (1) bekezdés alapján a felvételi körzetek megállapításához minden év **október 15. napjáig** beszerzi az illetékességi területén található települési önkormányzatok véleményét, amely tartalmazza a település jegyzőjének nyilvántartásában szereplő, a településen lakóhellyel, ennek hiányában tartózkodási hellyel rendelkező hátrányos helyzetű, általános iskolába járó gyermekek létszámát intézményi és tagintézményi bontásban.

• Ezt követően az illetékes tankerületi központ **december 1-jéig** tájékoztatja a települési önkormányzatokat, az illetékességi területén működő általános iskolákat, valamint az Nkt. 50. § (10) bekezdése szerinti esetben a nemzetiségi önkormányzatot a kijelölt körzetek tervezetéről.

• Ugyanezen jogszabályi hely (1a) bekezdése alapján a települési önkormányzat a véleményéről, az Nkt. 50. § (10) bekezdése szerinti esetben a nemzetiségi önkormányzat az egyetértéséről vagy körzethatár módosítását kezdeményező javaslatáról **február 15. napjáig** tájékoztatja az illetékes tankerületi központot.

A Békéscsabai Tankerületi Központ 2025. november 26-án kelt levelében kereste meg az Önkormányzatot, mely megkeresésben kérte az Önkormányzat véleményét a tekintetben, hogy a 2026/2027. tanévre meghatározott általános iskolai felvételi körzethatárok változtatás nélkül elfogadhatóak-e, vagy az adatszolgáltatás adatainak figyelembevételével javasolt annak változtatása a 2026/2027. tanévre vonatkozóan.

Kérem a tisztelt Képviselő-testületet, hogy az előterjesztést megtárgyalni és a határozati javaslatot elfogadni szíveskedjen.

Kelt: Kardoskút, 2026. január 23.

dr. Lipták Péter s.k.

jegyző

**Határozati javaslat**

Kardoskút Község Önkormányzatának Képviselő-testülete a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet 24. § (1) bekezdésében meghatározott véleményezési jogkörében eljárva úgy dönt, hogy a Békéscsabai Tankerületi Központ által megküldött, az előterjesztés mellékletét képező Orosházi járásra vonatkozó iskolai felvételi körzet-tervezetet jóváhagyja és a javasolt köznevelési intézmény Kardoskút község teljes közigazgatási területe tekintetében az Orosházi Vörösmarty Mihály Általános Iskola (5900 Orosháza, Vörösmarty u. 4.) köznevelési intézmény, a 2026/2027-es tanév tekintetében.

**Határidő:** 2026. február 15.

**Felelős:** dr. Lipták Péter jegyző