**E L Ő T E R J E S Z T É S**

Kardoskút Község Önkormányzata Képviselő-testületének

2026. január 30. napi rendes (munkaterv szerinti) ülésére

**Tárgy:** Egyebek – Kardoskút Község Önkormányzata Képviselő-testületének a nem közművel összegyűjtött háztartási szennyvíz begyűjtésére vonatkozó közszolgáltatásról szóló 23/2013. (XII. 19.) sz. önkormányzati rendelete módosítása

**Előterjesztő:** Varga Pál polgármester

**Előterjesztés tartalma:** rendelet-tervezet

**Szavazás módja:** minősített többség

**Tisztelt Képviselő-testület!**

Kardoskút Község Önkormányzat Képviselő-testülete a vízgazdálkodásról szóló 1995. évi LVII. törvény 44/G. § (1) bekezdése alapján a nem közművel összegyűjtött háztartási szennyvíz begyűjtésére, elszállítására és ártalmatlanítására vonatkozó közszolgáltatás biztosítása érdekében nyílt pályázatot hirdetett 2025-ben, amelyet a Képviselő-testület a 11/2025. (I.31.) sz. KT határozatával eredménytelennek nyilvánított, tekintettel arra, hogy az egyetlen benyújtott ajánlat olyan pénzügyi feltételeket tartalmazott, amelyet nem lehetett elfogadni.

Emiatt kezdeményeztem a nem közművel összegyűjtött háztartási szennyvíz begyűjtése érdekében közszolgáltató kijelölése iránti eljárás lefolytatását, figyelemmel a nem közművel összegyűjtött háztartási szennyvíz begyűjtésére vonatkozó közszolgáltatási tevékenység részletes szabályairól szóló 455/2013. (XI. 29.) Korm. rendelet és a nem közművel összegyűjtött háztartási szennyvíz begyűjtésére vonatkozó nem rendszeres közszolgáltatásról szóló 378/2015. (XII. 8.) Korm. rendelet irányadó rendelkezéseire.

A Csongrád-Csanád Vármegyei Kormányhivatal, mint eljáró kijelölő hatóság a KOBOLD TRANS Fuvarozó és Szolgáltató Bt.-t (székhely: 4126 Kismarja, Bethlen Gábor utca 45.) jelölte ki közérdekű szolgáltatóvá a nem közművel összegyűjtött háztartási szennyvíz ideiglenes begyűjtésének ellátására. Erre figyelemmel az Önkormányzat megkötötte a szerződést a kijelölt szolgáltatóval 2025. április 22. napjától 2027. december 31. napjáig terjedő időszakra.

A nem közművel összegyűjtött háztartási szennyvíz begyűjtésére vonatkozó közszolgáltatásról szóló 23/2013. (XII. 19.) sz. önkormányzati rendeletünk 4. § (2) bekezdése rendelkezik Kardoskút község közigazgatási területén a szennyvíz begyűjtésére és szállítására kizárólagosan jogosult közszolgáltató személyéről, amely jelenleg az előző szolgáltató megnevezését tartalmazza, ezért szükséges ezt a bekezdést módosítani és megjelölni a KOBOLD TRANS Fuvarozó és Szolgáltató Bt.-t, mint közszolgáltatót.

Kérem a tisztelt Képviselő-testületet, hogy az előterjesztést megtárgyalni és a rendeletet módosítani szíveskedjenek.

Kelt: Kardoskút, 2026. január 23.

Varga Pál s.k.

polgármester